รัฐบาลไทย-ข่าวทำเนียบรัฐบาล-EdTeX 2017
วันจันทร์ที่ 15 พฤษภาคม 2560
EdTeX 2017
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานเปิดงานแสดงนวัตกรรมและเทคโนโลยีทางการศึกษา หรือ EdTeX 2017 (Thailand’s Education Technology Expo)
พร้อมกล่าวปาฐกถา จัดโดยบริษัท เอ็น.ซี.ซี. เอ็กซิบิชั่น ออกาไนเซอร์ จํากัด ร่วมกับกระทรวงศึกษาธิการ สํานักงานคณะกรรมการการศึกษาขั้นพื้นฐาน และกรุงเทพมหานคร เมื่อวันศุกร์ที่ 12 พฤษภาคม 2560 ณ ห้องบอลรูม ศูนย์การประชุมแห่งชาติสิริกิติ์ โดยมี ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ, นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน, นางสาวปราณี สัตยประกอบ รองปลัดกรุงเทพมหานคร ตลอดจนผู้บริหารสถานศึกษา ครู อาจารย์ นักเรียน นักศึกษา และผู้ประกอบการ เข้าร่วมงานจํานวนกว่า 100 คน
นายสืบพงษ์ สมิตทันต์ ผู้อํานวยการกลุ่มโครงการ บริษัท เอ็น.ซี.ซี. เอ็กซิบิชั่น ออกาไนเซอร์ จํากัดกล่าวขอบคุณกระทรวงศึกษาธิการ สํานักงานคณะกรรมการการศึกษาขั้นพื้นฐาน กรุงเทพมหานคร ตลอดจนภาคเอกชนที่เล็งเห็นถึงความสําคัญของการศึกษา และมีส่วนร่วมในการจัดงาน EdTeX 2017 ซึ่งเป็นงานที่รวบรวมเทคโนโลยีทางการศึกษาจากทั้งในและต่างประเทศมาจัดแสดง เพื่อให้การเรียนการสอนมีประสิทธิภาพมากขึ้น กําหนดจัดงานระหว่างวันที่12-13พฤษภาคมนี้ ที่ศูนย์การประชุมแห่งชาติสิริกิติ์
วัตถุประสงค์ของการจัดงานเพื่อเป็นส่วนหนึ่งของการพัฒนาและยกระดับการศึกษาของไทยให้ทัดเทียมนานาประเทศ และเป็นเวทีสําหรับจัดแสดงนวัตกรรมทางการศึกษาสมัยใหม่ที่สามารถนําไปประยุกต์ใช้ในสถานศึกษาหรือการวิจัย โดยภายในงานแบ่งออกเป็น 2 โซน ได้แก่
1) โซนแสดงสินค้าและนวัตกรรมทางการศึกษาประกอบด้วย Smart Classroom ซึ่งจัดแสดงเทคโนโลยี Virtual Reality (VR) และ Augmented Reality (AR), อุปกรณ์เทคโนโลยีเพื่อการศึกษา และการจัดจําหน่ายสินค้าในด้านการเรียนการสอน เครื่องเขียน อุปกรณ์ในชั้นเรียนe-Learning จัดแสดงเทคโนโลยีเกี่ยวกับสื่อการเรียนการสอนผ่านสื่ออิเล็กทรอนิกส์ เช่น แอพพลิเคชั่นเพื่อการศึกษา, การเรียนการสอนผ่านระบบออนไลน์ และอุปกรณ์พิเศษสําหรับใช้ในการฟังและการมองเห็น และ Smart System จะจัดแสดงเทคโนโลยีที่เกี่ยวข้องระบบต่างๆ อาทิ ระบบการประเมินผล การวิเคราะห์การเรียนการสอน การบริหารจัดการด้านการเรียนการสอน และระบบคลาวด์ เป็นต้น
2) โซนประชุมสัมมนาในหัวข้อ “การพัฒนาการศึกษาด้วยนวัตกรรม”โดยมีผู้เชี่ยวชาญเทคโนโลยีทางการศึกษาระดับโลก เช่น Microsoft, Google, Mc Graw-Hill Education รวมถึงวิทยากรและผู้เชี่ยวชาญด้านการศึกษาที่มีชื่อเสียงทั้งชาวไทยและชาวต่างชาติมาร่วมบรรยาย
EdTeX 2017 เป็นเวทีสําหรับผู้บริหารสถานศึกษา ครู และบุคลากรทางการศึกษา ได้เปิดโลกทัศน์และนําความรู้จากการสัมมนาในครั้งนี้ไปปรับใช้ในการเรียนการสอน หวังเป็นอย่างยิ่งว่าการจัดงานในครั้งนี้จะเป็นจุดเริ่มต้นสู่การเปลี่ยนแปลงรูปแบบการเรียนการสอนของไทยสู่เป้าหมาย Thailand 4.0
นพ.ธีระเกียรติ เจริญเศรษฐศิลป์กล่าวว่า EdTeX 2017 ถือเป็นจุดเริ่มต้นเล็กๆ ที่สําคัญในการจัดงานลักษณะนี้ในประเทศไทย เนื่องจากเคยเข้าร่วมงานแสดงเทคโนโลยีทางการศึกษาในหลายประเทศ โดยเฉพาะที่ประเทศอังกฤษ ที่มีการจัดงาน British Educational Training and Technology Show หรือ BETT Show ซึ่งจัดขึ้นในเดือนมกราคมของทุกปี และถือเป็นงานแสดงเทคโนโลยีทางการศึกษาที่ใหญ่ที่สุดของโลก ก่อนการจัดงานดังกล่าวจะมีการประชุมระดับรัฐมนตรี ที่เรียกว่า“Education World Forum”โดยมีรัฐมนตรีที่มาจากหลายประเทศเข้าร่วมงานมากถึง 70 ประเทศ และมีวิทยากรระดับโลกมาบรรยายในระหว่างการประชุมสัมมนา
นอกจากนี้ อินเดียเป็นหนึ่งในประเทศที่มีธุรกิจเกิดใหม่ทางเทคโนโลยีทางการศึกษาที่มากที่สุดในโลกและมีจัดงานแสดงเทคโนโลยีทางการศึกษาและการประชุมสัมมนาคล้ายกับ BETT Show มาแล้ว 2 ครั้ง ในปีนี้มีกําหนดจัดที่เมืองมุมไบในช่วงเดือนกันยายน โดยเชิญรัฐมนตรีจากประเทศในภูมิภาคกว่า 20 ประเทศเข้าร่วมงาน รวมถึงประเทศไทย จึงมีความยินดีและดีใจที่มีผู้ที่มองเห็นความสําคัญและริเริ่มการจัดงานแสดงนวัตกรรมและเทคโนโลยีทางการศึกษาในวันนี้
ปัจจุบัน ประเทศไทยมีผู้ประกอบการที่เป็นเจ้าของธุรกิจเกิดใหม่ (Startup) จํานวนมากโดยเฉพาะธุรกิจซอฟท์แวร์ด้านเทคโนโลยีทางการศึกษาที่มีคุณภาพไม่แพ้ประเทศตะวันตก อีกทั้งมีผู้เชี่ยวชาญที่พร้อมจะพัฒนาซอฟท์แวร์ด้านเทคโนโลยีทางการศึกษาและนํามาจัดแสดง เพื่อให้ผู้มีส่วนเกี่ยวข้องที่สนใจสามารถนําไปใช้ได้ แต่จะต้องมีเจ้าภาพจัดงาน อาจใช้ชื่อ EdTeX หรือเปลี่ยนชื่อก็ได้ และเชิญชวนผู้เชี่ยวชาญด้านเทคโนโลยีทางการศึกษาของไทยและจากประเทศเพื่อนบ้านที่ต้องการสนับสนุนการศึกษาอย่างแท้จริง โดยไม่หวังมูลค่าเชิงพาณิชย์ (Commercial value)
นอกจากนี้นพ.ธีระเกียรติได้กล่าวถึงผลการทดสอบ PISA ซึ่งเป็นหนึ่งในข้อมูลที่ดีที่สุดในแง่ของวิทยาศาสตร์ คณิตศาสตร์ และเทคโนโลยีซึ่ง OECD ได้วิเคราะห์ตามตัวบ่งชี้ของกลุ่มนักเรียนด้อยโอกาส มีฐานะยากจน ผู้ปกครองไม่สนับสนุนด้านการศึกษา และตัวบ่งชี้ปัจจัยความยืดหยุ่น ปรากฏว่านักเรียนเวียดนามที่อยู่ในกลุ่มสถานะทางเศรษฐกิจและสังคมต่ําสุด แต่กลับมีผลการประเมินอยู่ในกลุ่มบนสุด 25 อันดับแรก (Top 25)เนื่องจากนักเรียนเวียดนามมีความอยากเรียนหนังสือตลอดเวลา ไม่กลัวความลําบาก มองว่าความลําบากไม่ใช่อุปสรรค ดังนั้น ต้องช่วยกันคิดว่าจะทําอย่างไรให้นักเรียนไทยขยัน อยากเรียนหนังสือตลอดเวลา และไม่ย่อท้อต่อความยากลําบาก
นพ.ธีระเกียรติยังได้กล่าวถึงการหารือกับเอกอัครราชทูตสาธารณรัฐเกาหลีประจําประเทศไทยในโอกาสเยือนกระทรวงศึกษาธิการเมื่อเร็ว ๆ นี้ ด้วยว่า ได้ชื่นชมนักเรียนเกาหลีใต้ที่มีผลการทดสอบ PISA อยู่ในอันดับที่ 7ซึ่งเอกอัครราชทูตฯ ได้กล่าวถึงปรัชญาการศึกษาของเกาหลีใต้ คือ “ปลุกมังกรออกมาจากตัว”ซึ่งคล้ายคลึงกับปรัชญาการศึกษาของจีน
นอกจากนี้ ชาวตะวันตกได้อธิบายความหมายของคําว่า “Education” ที่มาจากภาษาละติน “e-ducare” โดย “e” คือ “out” (ออก) และ “ducare” คือ “to lead” (นํา) ดังนั้น e-ducare มีความหมายว่า “นําออกมา” หรืออีกนัยหนึ่งคือ นําสิ่งที่ดีออกมา ดึงศักยภาพออกมา และการจัดงานในวันนี้ จะแสดงให้เห็นว่าเทคโนโลยีจะช่วยดึงศักยภาพของนักเรียน นักศึกษาไทยออกมาได้อย่างไร